V. Veteška, podpredseda NR SR: (2003-12-10):
J. Jaduš, poslanec: Takže tento deficit bude vo výhľade 50 rokov o 50 o viac ako 50% vyšší a netýka sa to len nedostatku pitnej vody, ale aj vody technickej. Deficit vody nakoniec už poznajú poľnohospodári a pozná aj minister financií, keď musí riešiť požiadavky na likvidáciu škôd, alebo sanáciu škôd z titulu sucha. Je potrebné vytvoriť alebo urobiť také zásadné zásahy do krajiny, aby sme zvyšovali podiel zadržanej vody v území, v pôde, v krajine. To má priamy dopad na výdatnosť vodných zdrojov, medzi iným teda aj zdrojov pitnej vody a vy sami veľmi dobre viete, že práve región východného Slovenska je v oblasti zásobovania pitnou vodou, v oblasti kvalitných zdrojov pitnej vody na tom veľmi dobre. My, žiaľ, nemáme Žitný ostrov a nemáme možnosti, ktoré apriori okamžite vieme definovať ako potenciálne a ľahko dostupné zdroje pitnej vody. Vodné zdroje vykazujú v poslednom období tendenciu znižovania výdatnosti, ale aj zhoršovania kvality vody a opäť v tomto smere sú tie kvalitatívne ukazovatele na východnom a strednom Slovensku veľmi nepriaznivé. Takže je dôležité, vážení kolegovia, aby sme sa postarali o dostatok investícií na riešenie vodných zdrojov, vodných nádrží i výstavbu združených vodovodov, kým je na to ešte relatívne čas, a čuduj sa svete, práve na tieto projekty vláda ubrala 448 miliónov Sk. A teda nemusíme hovoriť len o zaostalosti východného Slovenska v oblasti zásobovania pitnou vodou, ale aj o katastrofálnom výhľade v rámci celoslovenského hľadiska v tejto istej oblasti, pretože v horizonte nejakých 50 rokov sa zvýši kapacita vodných zdrojov jedine v tatranskej oblasti, čo je príznačné pre topenie sa snehu a ľadu, ale, žiaľ, v ostatných regiónoch, mimotatranských, bude značný pokles zdrojov pitnej vody. Nehovorme však len o probléme samotnej pitnej vody pre potreby obyvateľstva. V tejto súvislosti úbytku vodných zdrojov hovorme aj o vážnom hospodárskom probléme a o probléme nezamestnanosti. Uvediem príklad. Každá priemyselná prevádzka i poľnohospodársky podnik potrebuje okrem iného aj vodu. Príklad jednej z najväčších vodných nádrží na východnom Slovensku, príklad Domaše, je priam ukážkový. Už dlhodobo sa znižuje hladina nádrže nedostatočným prítokom a dochádza tu k protichodným záujmom podnikov pod nádržou, ktoré musia vyrábať a zamestnávať ľudí, a potrebami podnikateľov na nádrži, to znamená podnikateľov v cestovnom ruchu, od ktorého závisia aj obce v okolí vodnej nádrže. A pokiaľ nevyriešime takéto problémy, budú sa nám kopiť aj v ostatných lokalitách Slovenska. Tu by som chcel podotknúť, že ak hovoríme o tom, že aj východné Slovensko sa niekedy dočká priemyselných parkov, nie je to len záležitosť dopravnej infraštruktúry, diaľnic a železničnej siete. Je to predovšetkým - a myslím si, že jednou zo závažných potrieb týchto priemyselných výrob - je predovšetkým dostatok vody na technologické procesy. V tejto súvislosti mi teda dovoľte, aby som opäť predniesol môj pozmeňujúci návrh a požiadal vás o jeho podporu - navýšiť rozpočet kapitoly ministerstva životného prostredia o 448 miliónov Sk pre oblasť vodného hospodárstva. Celkom na záver som si nechal to, čo by nás všetkých malo mimoriadne zaujímať a skutočne aj mimoriadne trápiť. Pán minister, len veľmi nerád vám musím pripomenúť váš sľub z leta roku 2002, teda nie váš, ale sľub vašej vlády, že v rozpočte roku 2003 bude vyčlenená suma 2 miliardy Sk z privatizácie Slovenského plynárenského priemyslu na riešenie starých environmentálnych záťaží. Žiaľ, z toho sľubu nebolo nič. 100 miliónov Sk vyčlenilo ministerstvo životného prostredia tak, že ukrátilo niektoré vlastné programy. A čuduj sa svete, tohto roku, respektívne v rozpočte na rok 2004 nie je v oblasti likvidácie starých environmentálnych dlhov naplánovaná ani jedna slovenská koruna! Je obzvlášť neprijateľné práve v tejto oblasti akokoľvek šetriť, pretože neriešenie tejto priority - ochrany životného prostredia - má priamy vplyv na zdravotný stav obyvateľstva, na pôrodnosť aj úmrtnosť, výskyt chorôb, špecifických pre dané územie. Že to nie je len lacná demagógia, dovoľujem si vás upozorniť na úplne banálny prípad, ktorý sa opakuje v mnohých oblastiach na Slovensku. Boli sme zavolaní do obce Roškovany na poslanecký prieskum. Po záplavách, tohtoročných, kde vytopilo priemyselnú časť mesta Lipany, sa pravdepodobne zo starých prevádzok, ktoré už dnes nikomu nepatria, zo starých podnikov, z nejakých zberných nádrží dostali do podložia a zamorili zdroje pitnej vody pre obec Roškovany, ale aj priľahlé obce, karcinogénne látky, ktoré sa používajú v čistiacich prostriedkoch v strojárenstve. A ja sa pýtam, ako prídu občania týchto obcí k tomu, že musia žiť život s nemožnosťou napojiť svoje nielen hospodárske zvieratá, ale predovšetkým seba a svoje deti pitnou vodou. Situácia sa riešila zásobovaním, cisternami, pre obrovské finančné prostriedky bolo toto zásobovanie cisternami neúnosné. Rieši sa momentálne situácia tak, že jeden zo zdrojov je na obecnom úrade, kde si chodia tí ľudia s vedrami po vodu. Pýtam sa vás, pýtam sa tých, ktorí rozhodujete o rozpočte, pýtam sa, či by ste boli ochotní bývať v dome alebo bývať v lokalite, kde musíte polievať svoju záhradku kontaminovanou vodou, pretože to všetko máte v tých poľnohospodárskych produktoch. Pýtam sa, či by ste boli ochotní trpieť, aby ste vaše deti, aby ste sami seba dopovali vodou, ktorá vykazuje príznaky akejkoľvek kontaminácie, a nemusia to byť práve len tieto karcinogénne látky. A preto, mimoriadne práve v tejto súvislosti na vás apelujem, aby ste podporili môj ďalší a posledný pozmeňujúci návrh, aby sme neboli hluchí a slepí k takýmto vážnym problémom, ktoré sa budú na Slovensku len a len násobiť. A preto navrhujem navýšiť rozpočet kapitoly ministerstva životného prostredia o 1 miliardu Sk na riešenie starých environmentálnych záťaží. V tejto súvislosti mi nedá nepripomenúť, milí priatelia, že máme obrovské záväzky v tejto oblasti voči Európskej únii. Nerobme si z našich záväzkov trhací kalendár, pretože nestačí len do Európskej únie vstúpiť a tešiť sa zo vstupu, ale je potrebné dostáť svojim záväzkom, za ktoré sme, samozrejme, zodpovední my všetci. Dovoľte mi ešte na záver... Ak globálne hodnotím kapitolu životného prostredia, treba sa skutočne pozastaviť nad slovami premiéra v úvode tejto rozpravy, ktorý povedal, že navrhovaný rozpočet je opäť to najlepšie, čo bola schopná vláda splodiť, a opäť je tento rozpočet postavený tak, aby zabezpečoval v súlade s Programovým vyhlásením vlády rast kvality života občanov Slovenskej republiky. Ja som vám dokumentoval na zopár vybraných príkladoch, že to tak skutočne nie je, že táto vláda v oblasti životného prostredia nie je schopná plniť svoje záväzky, nie je schopná plniť Programové vyhlásenie vlády a potom sa treba opýtať, čo je skutočne schopná plniť, nehovoriac o tom, že dnes nemáme žiadnu záruku, že takto schválený rozpočet nebude skutočne hrozbou pre budúcnosť tejto krajiny. Vážení kolegovia, ešte raz vás prosím o podporu mojich pozmeňujúcich návrhov, netýkajú sa mňa, týkajú sa vás všetkých, pretože rovnako ako poslanci za HZDS určite navštevujete obce na Slovensku, kde sa... A som presvedčený o tom, každý z vás sa takýmito problémami stretáva. Ďakujem vlám veľmi pekne za pozornosť. (Potlesk.)